Turnir kandidata 2016.

**Turnir kandidata 2016.** bio je šahovski turnir na kojem su učestvovala osmerica vrhunskih svjetskih šahista s ciljem da se odredi izazivač za titulu svjetskog prvaka 2016. Turnir je osvojio Sergej Karjakin, koji će se u novembru 2016. u New Yorku sastati s pobjednikom Svjetskog prvenstva 2014, Norvežaninom Magnusom Carlsenom. Održan je u zgradi kompanije Centralni telegraf u Moskvi od 11. do 30. marta 2016.

Službeni organizator bila je kompanija *Agon*, komercijalni partner FIDE, uz podršku Ruskog šahovskog saveza, a glavni sponzor bila je grupacija *Tašir*, ruska kompanija za nekretnine, na čijem je čelu Samvel Karapetjan, ruski biznismen armenskog porijekla.

## Organizacija 
Igralo se dvokružno u 14 kola po Bergerovom sistemu, sa danom odmora nakon svaka 3 kola. FIDE-in supervizor bio je Zurab Azmaiparašvili, a glavni sudija Werner Stubenvoll iz Austrije. Turnir je bio 22. kategorije s prosječnim rejtingom od 2778. *Agon* je u zgradi Centralnog telegrafa izgradio prostor veličine 1858 m2 u blizini Kremlja kako bi se privuklo više gledalaca iako je fokus 99% bio usmjeren na internetsku publiku. Kao službeni organizator, *Agon* je bio vlasnik prava na videoprijenos i prikaz potezâ uživo. Poduzete su i pravne akcije protiv svih sajtova koji su prekršili ova prava.

Nagradni fond (Pravilo 3.8.1) bio je 420.000 €, od čega je 95.000 pripalo pobjedniku, 88.000 drugoplasiranom, 75.000 trećeplasiranom, dok je posljednjem pripalo 17.000. Igrači koji su dijelili mjesta dobili su jednak iznos, tj. nagrada za dotično mjesto podijeljena je na jednake dijelove. Karjakin je, osim novčane nagrade, dobio i novi automobil BMW i8 od BMW-ove ruske filijale.

## Učesnici 
FIDE je kvalifikantima dala rok do 11. januara da odluče hoće li učestvovati i da potpišu ugovor. Prihvatili su svi iako je Topalov otvoreno izrazio da mu se ne sviđa Moskva kao lokacija turnira. Možda kao znak djelomičnog protesta, Topalov se nije pojavio na ceremoniji otvaranja, pa su mu i FIDE i *Agon* zbog toga oduzeli po 5% od zarade s turnira, prema pravilu 3.11.2.

*Napomena: Prikazani rejtinzi nisu korišteni ni za šta (npr. za određivanje nosilaca), nego su čisto informativne prirode. Naprimjer, igrač koji je u vrijeme održavanja Turnira kandidata 2016. bio na 2. mjestu FIDE-ine rang-liste, Vladimir Kramnik, uopće se nije kvalificirao za ovaj turnir. Dob je navedena prema stanju od 15. marta 2016. FIDE koristi sistem prema kojem se igrači iz istog šahovskog saveza (u ovom slučaju Svidler i Karjakin, odnosno Caruana i Nakamura) sastaju u 1. i 8. kolu kako bi se izbjegli konflikti u kasnijim kolima,

## Konačni poredak 
Od ukupno 56 partija 40 ih je završilo remijem, 13 puta pobijedio je bijeli, a 3 puta crni. Kuriozitet je da je Giri remizirao svih 14 partija.

Dodatni kriteriji bili su (ovim redom):
#međusobni omjer igrača koji dijele mjesto
#ukupni broj pobjeda
#Sonneborn-Bergerov kriterij.

### Opis po kolima 
U 1. kolu Anand je pobijedio Topalova nakon što su obojica napravili previde, najprije oko 20. poteza, a zatim i 20-ak poteza kasnije, i postao vodeći jer su ostale partije završene remijem (dvije odmah nakon minimalne granice od 30 poteza).

Slično je bilo i u 2. kolu, u kojem su dvije od tri remizirane partije također završene nakon 30. poteza, dok Nakamura nije uočio taktiku protiv Karjakina, napravivši zatim grubi neprisiljeni previd u 29. potezu, koji je rezultirao porazom.

U 3. kolu oba lidera su remizirala nakon što je Giri žrtvovao oba skakača, a zatim iznudio rani remi protiv Karjakina, a Anand imao malu, ali stalnu prednost protiv Caruane, koju je s vremenom izgubio. Aronjan se u međuvremenu pridružio vodećima pobijedivši crnim figurama Topalova, koji je na turnir došao u lošoj formi, a Svidler je, također kao crni, iznenadio Nakamuru boljom pripremljenošću u kompliciranoj varijanti Poluslavenske odbrane do 25. poteza, ali nije uspio pretvoriti završnicu s pješakom više u pobjedu, što je Mark Dvorjecki prokomentirao kao nedostatak "ubilačkog" instinkta.

Nakon dana odmora dvojica od vodećih suočili su se jedan s drugim u 4. kolu. Karjakin je kao bijeli odabrao pasivno otvaranje protiv Ananda i u ranoj fazi partije odigrao novi potez, a zatim doveo Ananda u poziciju s visećim pješacima (vidi dijagram). Nakon toga je izvršio pritisak na te slabe pješake i ubrzo nakon kontrole vremena Anand je pogriješio i odmah predao. To je Karjakinu bila prva pobjeda u karijeri protiv Ananda u partijama s klasičnim tempom igre. Nakamura i Giri remizirali su nakon 30. poteza i tek malo više od 1 sata igre u partiji koja je možda potpuno unaprijed analizirana, dok su Svidler i Aronjan remizirali u topovskoj završnici nakon kontrole vremena. Partija Caruana – Topalov počela je kao Italijanka, a zatim je Topalov otvorio poziciju i napravio previd u cajtnotu, ali Caruana je pokvario veliku prednost odmah nakon kontrole vremena pogrešno prebrojavši figure, pa je na kraju završnica sa 4 topa bila remi.

U 5. kolu sve partije završene su remijem: tri nakon 30. i jedna nakon 40. poteza. Za razliku od Anandove pozicije sa slabim pješacima protiv Karjakina, u ovom kolu sam Karjakin imao je slabe pješake (vidi dijagram), ali je lahko remizirao.

U 6. kolu Svidler je došao u izgubljenu poziciju protiv Ananda odmah nakon što se iz otvaranja prešlo u središnjicu, dok je Karjakin izvukao remi protiv Caruane uprkos neravnoteži materijala. U partiji Topalov – Giri viđena je novost već u 3. potezu, a rezultirajuća skakačka završnica okončana je remijem nakon 60. poteza. Aronjan je protiv Nakamure imao prednost izvjesno vrijeme, ali završnica je izgledala kao neriješena. Međutim, u 74. potezu Nakamura je dodirnuo kralja, što znači da je morao igrati njime, a bilo koji potez kraljem vodio je u poraz (vidi dijagram). Ovaj incident bio je kontroverzan jer je Nakamura u početku pokušao reći *j'adoube* ("popravljam" – međunarodni termin kojim igrač iskazuje da želi samo popraviti figuru na njenom trenutnom polju, a ne igrati njom). Ovom pobjedom Aronjan je izbio na diobu 1. mjesta s Karjakinom, s Anandom odmah iza njih, prije drugog dana odmora.

Pobjednik turnira odlučen je u posljednjem kolu direktnim obračunom Karjakina, koji je bio bijeli, i Caruane. Prije ovog kola oni su bili jedini koji su mogli osvojiti turnir, imajući na kontu 7,5 bodova. Karjakinu je zbog boljeg dodatnog kriterija bio dovoljan remi, a Caruani je bila potrebna pobjeda ili da Anand kao crni dobije Svidlera. Caruana je odabrao Sicilijanku, koju je Karjakin dalje odveo u Otvorenu varijantu. Caruana je preuzeo inicijativu i izgledalo je da je pobjeda crnog bila moguća. Njegovi pješaci napadali su bijelog kralja, koji je napravio veliku rokadu. Međutim, sam crni kralj ostao je nerokiran u sredini i ubrzo je morao braniti pješake na linijama d, e i f. Na kraju, ova slabost (pojačana nepreciznim potezom 36...Te4?) dovela je do kolapsa odbrane crnog i Caruana je predao u 44. potezu.

## Reference 
## Vanjski linkovi 
* Službeni sajt
* Partije s Turnira kandidata 2016. na *Chessgames.com''

Kategorija:2016. u šahu
Kategorija:Šah u Rusiji
Kategorija:2016. u Rusiji
Kategorija:Sportska takmičenja u Rusiji
Kategorija:Sport u Rusiji
Kategorija:Sport u Moskvi